Rådets fælles holdning

af 10. december 2002

om restriktive foranstaltninger over for Somalia

(2002/960/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) FN's Sikkerhedsråd vedtog den 23. januar 1992 resolution 733 (1992), i det følgende benævnt "UNSCR 733 (1992)", om en generel og fuldstændig embargo mod alle leverancer af våben og militærudstyr til Somalia (i det følgende benævnt "våbenembargoen").

(2) FN's Sikkerhedsråd vedtog den 19. juni 2001 resolution 1356 (2001) om visse undtagelser til våbenembargoen.

(3) FN's Sikkerhedsråd vedtog den 22. juli 2002 resolution 1425 (2002) om udvidelse af våbenembargoen med et forbud mod direkte eller indirekte ydelse til Somalia af teknisk rådgivning, finansiel og anden bistand og oplæring i forbindelse med militær virksomhed.

(4) Rådet bekræftede den 22. juli sin fortsatte støtte til Den Mellemstatslige Organisation for Udviklings (IGAD) resolutioner af 24. november 2000 og 11. januar 2002, som opstiller en generel ramme for forsoningsprocessen i Somalia, og gør rede for Den europæiske Unions mål, hvad angår Somalia.

(5) Freds- og forsoningsprocessen blev iværksat den 15. oktober 2002 i Eldoret, Kenya, og efterfulgt den 27. oktober 2002 af en erklæring om indstilling af fjendtlighederne og Somalias vedtagelse af processens opbygning og principper som et afgørende skridt, der skal sikre et bredt grundlag for enighed, hvilket EU hilste med tilfredshed.

(6) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

1. Levering eller salg af våben og af alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr samt reservedele til ovennævnte, fra statsborgere i medlemsstaterne eller fra medlemsstaternes områder til Somalia forbydes, uanset om de hidrører fra medlemsstaterne eller ej.

2. Direkte eller indirekte ydelse til Somalia af teknisk rådgivning, finansiel og anden bistand og oplæring i forbindelse med militær virksomhed, herunder navnlig teknisk oplæring og bistand i forbindelse med levering, fremstilling, vedligeholdelse eller anvendelse af de i stk. 1 nævnte genstande fra statsborgere i medlemsstaterne eller fra medlemsstaternes områder forbydes.

3. Stk. 1 og 2 finder ikke anvendelse på levering af militært udstyr, som ikke er bestemt til at dræbe, og som udelukkende er til humanitær brug eller beskyttelsesbrug, eller til materiel til EU's, Fællesskabets eller medlemsstaternes institutionsopbygningsprogrammer, herunder på sikkerhedsområdet, som gennemføres inden for rammerne af freds- og forsoningsprocessen, som på forhånd er godkendt af den komité, der er nedsat i henhold til punkt 11 i UNSCR 751 (1992), og finder heller ikke anvendelse på beskyttelsesbeklædning, herunder skudsikre veste og militærhjelme, der midlertidigt udføres til Somalia udelukkende til personlig brug for FN-personel, repræsentanter for medierne, humanitært hjælpepersonale, ulandsfrivillige og tilknyttet personale.

Artikel 2

Medlemsstaterne underretter hinanden og Kommissionen om de foranstaltninger, der træffes i henhold til denne fælles holdning, og udveksler alle andre relevante oplysninger, som de råder over i forbindelse med denne fælles holdning.

Artikel 3

Denne fælles holdning har virkning fra datoen for vedtagelsen.

Artikel 4

Denne fælles holdning offentliggøres i EF-Tidende.

Udfærdiget i Bruxelles, den 10. december 2002.

På Rådets vegne

P. S. Møller

Formand